text: Så voldsom var eksplosionen ved hæveautomaten
  16 maj 2016 kl. 12.54
  Hele forrummet ved Den Jyske Sparekasse i Billund er sprængt ved det natlige kup mod en pengeautomat. Se billederne af, hvor voldsom eksplosionen var.
  En blanding af ilt og gas var tyvenes værktøj. Men eksplosionen har været meget voldsom, viser billederne, som TV SYDs fotograf tog mandag ved middagstid.
  - Vi regner med, at de har fået penge med sig. Da vi ankom til stedet lå der penge på gaden, oplyser vagtchefen hos Sydøstjyllands Politi til TV SYD her til eftermiddag.
  Politiet ved ikke, hvor mange penge der har været i automaten. Det har jo været pinse, og måske var er automaten ikke fyldt op i helligdagene.
  Sprængningen skete kl. 3.15 natten til mandag. Der er kun få vidner, så politiet har ikke mange spor at gå efter.
  